Net so ferm soos die leuse is, so fors is die skoollied wat, volgens ‘n persverklaring van mnr. D.H. Maree, onderhoof van die skool, “die stryd en strewe van die skool en die dinamiese lewe in Welkom”, vertolk. Vir ‘n skool soos hierdie wat ‘n baie harde stryd in sy wordingsjare gehad het en uit die “polsende lewe” van ‘n worderde stad in aansyn geroep is, kan en mag daar niks idillies en landeliks in sy skoollied wees nie.
Daar moet vuur en krag uit elke versreël straal. Let veral op die kontrastering in die eerste twee versreëls van die lied wat op die eerste bladsy van hierdie Jaarblad geplaas is: die skool word met die harde rots vergelyk waaruit die kosbare fyn goud gehaal word. Dit verleen nie slegs lokale kleur aan die lied van ‘n Goudveldse hoërskool nie, maar sinspeel veral op die krag van die skool waaruit die kosbare skat van die opvoeding gehaal moet word, d.i. die fyn goud (opvoedingsideaal van verfyning en kultuur) uit die sterk rots. Dit kan ook verder vertolk word dat die skool se harde geskiedenis hom sterk en lewenskragtig gemaak het ….”Sterk soos die rots ….” Die orige versreëls spreek vir hulself – veral ook die middelste gedeelte (in ‘n mineurtoonaard) wat op die ideale van die Afrikaans-medium-skool sinspeel, en die woordspelings in die laaste strofe en die refrein wat om die beurt deur seuns en dogters afsonderlik gesing moet word, om na ‘n groot gesamentlike klimaks op te werk. Die woorde van die lied is die digterlike skepping van iemand wat die veelbewoë geskiedenis van hierdie skool baie intiem en intens deurleef het en wie se hele strewe opgegaan het in die verhewe ideale wat hy vir hierdie Afrikaans-medium-skool koester – ons skoolhoof, Dr. J.J. Fourie. Mnr. Dirkie de Villiers, Sang-inspekteur van die Vrystaat, het vir die eerste musiek gesorg. In 1963 word die musiek herskryf om dit meer singbaar te maak. Die musiek word deur mnr. Louis Fourie, ‘n musiekonderwyser van daardie tyd, gedoen …. die opdrag kom vanaf die Skoolhoof, mnr. Piet Clase. Oor die heerlike musiek en toonsetting van die lied het Dr. Fourie hom soos volg uitgelaat in ‘n brief aan die komponis: “Dis iets groots, iets heerliks, besield en vol besieling, tegnies tot in die fynste besonderhede afgewerk en afgerond, en elke noot het vir my net die regte gevoelswaarde. Die sterk marsritme, afgewissel deur die ernstige en byna gewyde dog nietemin forse middelste gedeelte in die mineurtoonaard (“Trou aan ons taal, aan die God van ons vad’re ….”), die kragtige gevoelsopwelling in die note en die ruising van die triomf dwarsdeur die lied, die variasies in die herhaling van die tema – alles is groots en geïnspireerd, en vertolk vir my presies daardie gevoel wat ek vir ‘n lang tyd in my omgedra het as ‘n ideaal vir ons Gimnasiumskoollied ….. totdat die Muse een nag my hart ontsluit, die woorde op my lippe gelê het, en baie sterk in my ore gefluister het: “Gaan na Mnr. de Villiers! Hy sal jou help en jou die taal van die musiek gee wat jou ideaal sal bevredig en soos ‘n magtige ruising tot die hart van jou skool sal spreek!”